KOALITSIOONILEPING 24.10.2017 Räpina

Käesolev kokkulepe on sõlmitud Räpina valla volikogu valimistel osalenud nimekirjade Eesti Reformierakonna, Eesti Keskerakonna ja Valimisliidu „Ühtne vald“ (edaspidi osapooled) vahel eesmärgiga sätestada ühised väärtused ning tagada ühine arusaam Räpina valla juhtimisest aastatel 2017-2021.

Allakirjutanud kinnitavad oma ühist tahet ja valmisolekut tegutseda üheskoos Räpina valla hea käekäigu, arengu ja tuleviku nimel.

Osapooled osalevad valitsemisel täie vastutustundega ning lähtuvad valikute tegemisel valla kui terviku huvidest.

Osapooled lähtuvad omavahelises suhtluses üldtunnustatud poliitilise kultuuri põhimõtetest, kolmandate osapooltega ei peeta läbirääkimisi ilma koalitsiooni osapooli eelnevalt informeerimata.

Valla arendamisel, juhtimisel ja investeeringute kavandamisel lähtutakse osapoolte valimisplatvormides sätestatud väärtustest, Räpina valla ühinemislepingust ja eelarvestrateegiast ning teistest arengudokumentidest.

Koalitsioon seab Räpina valla jaoks oluliste probleemide lahendamisel endale järgmised eesmärgid ja põhimõtted.

\*Avatud, professionaalne ja elanikusõbralik juhtimine. Toetame elanike häid algatusi ja kaasame olulisemate otsuste tegemisse elanike huvigruppe ning asjatundjaid.

\*Järgime valla eelarvestrateegiat ja hoiame valla eelarve tasakaalus ning laenukoormuse normi piires.

\*Toetame väikeettevõtluse ja turismi arengut. Alustame ettevõtlustoetuste maksmist väikeettevõtjatele ja jätkame Sillapää lossi renoveerimist.

\*Koostame teehoiukava. Täiendame Räpina valla kergliiklusteede võrgustikku ja jätkame kruuskattega teede ning tänavate tolmuvabakatte alla viimist.

\*Valla haridusvõrgustik toetub ühtsetele alustele, seades esikohale hariduse kvaliteedi tõstmise. Maksame koolialguse toetust kõikidele valla koolides põhikooli tasemel kooliaastat alustavatele õpilastele.

\*Ehitame avalikud spordirajatised ja lastele mänguväljakud.

\*Noorte tegevuste toetamiseks arendame ja toetame noortekeskusi.

\*Ehitame valmis Räpina valla esmatasandi tervisekeskuse, kus kõik vallaelanikud saavad kvaliteetset tervishoiuteenust.

\*Peame tähtsaks kogukonna ühtsustunnet. Selle tugevdamiseks toetame ühisürituste korraldamist ja vallaelanike koostööprojekte.

\*Piirkondlikes teeninduskeskustes tagame vähemalt järgmised kompetentsid ja teenused: kõikide valdkondade avalduste vastuvõtmise ja esmase nõustamise, esmatasandi sotsiaalhoolekande vastuvõtu ja nõustamise.

\*Koalitsioonileppe elluviimisel lähtume valla finantsilise jätkusuutlikkuse põhimõtetest.

VASTUTUSVALDKONNAD

VOLIKOGU

Volikogu esimees - Eesti Reformierakonna esindaja.

Volikogu aseesimees - ettepanek tehakse Eesti Konservatiivse Rahvaerakonna esindajale.

Komisjonid on vähemalt kolme liikmelised, sealhulgas üks liige igast ühinevast piirkonnast.

Eelarve- ja arengukomisjoni esimees - Eesti Reformierakonna esindaja.

Majandus- ja keskkonnakomisjoni esimees - Eesti Keskerakonna esindaja.

Haridus- ja kultuurikomisjoni esimees - Valimisliit „Ühtne vald“ esindaja.

Sotsiaal- ja tervishoiukomisjoni esimees - Eesti Reformierakonna esindaja.

Revisjonikomisjoni juhtimist pakutakse Eesti Sotsiaaldemokraatliku erakonna esindajale ja see on vähemalt viie liikmeline ning sinna kuulub igast nimekirjast vähemalt üks liige.

VALITSUS

Vallavanem - Valimisliit „Ühtne vald“ esindaja.

Vallavalitsuses on kaks abivallavanemat, kus ühe esitab Eesti Keskerakond ja teise Valimisliit „Ühtne vald“.

Vallavalitsuse koosseis on vähemalt viie liikmeline. Siia kuuluvad vallavanem, abivallavanemad ja teised liikmed vallavanema ettepanekul.

Põlvamaa Omavalitsuste Liidus esindavad valda vallavanem ja volikogu esimees. Üle-eestilises omavalitsuskogus esindavad valda vallavanem ja volikogu esimees.

Käesolev koalitsioonileping on koostatud kolmes juriidiliselt võrdset jõudu omavas eksemplaris, millest iga osapool saab ühe eksemplari.

Allakirjutanud:

Aleksandr Suvorov

Ene Tigas

Enel Liin

Karmen Kukk

Leo Kütt

Mait Meensalu

Margus Narusing

Peeter Sibul

Teet Helm

Toomas Heering

Ulla Preeden

Vello Kasearu

Vilja Kvetkovski

Vitali Rõžov

Ülo Tuuling